Pielikums Nr. 4

“Licences līguma projekts”

**Licences līgums**

**Rēzeknes Tehnoloģiju akadēmija**, reģistrācijas Nr. 90000011588, IZM Izglītības iestāžu reģistra reģistrācijas Nr. 3194001444, juridiskā adrese: Atbrīvošanas aleja 115, Rēzekne, LV-4601 (turpmāk – Licenciārs), tās rektores Ivetas Mietules personā, kura rīkojas saskaņā ar 26.02.2019 Ministru kabineta rīkojumu Nr.98 “Par Ivetu Mietuli”, no vienas puses, un

\_\_\_\_\_\_\_\_\_\_\_\_\_, reģistrācijas numurs \_\_\_\_\_\_\_\_\_\_, juridiskā adrese: \_\_\_\_\_\_\_\_\_\_, tās \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ personā, kurš rīkojas uz \_\_\_\_\_\_\_\_\_\_ pamata, turpmāk tekstā – Licenciāts, no otras puses, abas kopā turpmāk – Puses, noslēdz šādu līgumu, turpmāk – Līgums:

1. **Līguma priekšmets**
   1. Licenciārs par Līgumā noteikto samaksu un uz Līgumā noteikto termiņu izsniedz Licenciātam ekskluzīvu licenci izmantot zinātību “Bezpakāpju siksnas pārvads” (turpmāk - Zinātība) **elektro kartingu nozarē/ mikro auto nozarē / mikromobilitātes transporta līdzekļu nozarē[[1]](#footnote-1)** atbilstoši Līguma 2.nodaļai noteiktajā darbības teritorijā – visā pasaulē.
   2. Līguma izpratnē licences izsniegšana nav uzskatāma par Zinātības īpašumtiesību atsavināšanu par labu Licenciātam.
2. **Zinātības izmantošana**
   1. Licenciātam nav tiesību bez iepriekšējas rakstiskas saskaņošanas ar Licenciāru nodot trešajām personām Zinātību vai atsevišķus tās elementus. Licenciātam nav tiesību bez iepriekšējas rakstiskas saskaņošanas ar Licenciāru izdot apakšlicences.
   2. Licenciātam ir tiesības lietot Zinātību bezpakāpju siksnas pārvada izgatavošanai, glabāšanai, lietošanai, ievešanai (importēšanai), izvešanai (eksportēšanai), piedāvāšanai pārdošanai, pārdošanai un citādai laišanai saimnieciskajā apritē visā pasaulē elektro kartingu nozarē. Licenciātam ir tiesības, rīkojoties ar Zinātību, norādīt uz Licenciāru kā Zinātības autoru un īpašnieku. Licenciāram šai kontekstā ir tiesības prasīt konfigurēt un saskaņot noteiktas publiskojamās informācijas saturu un veidu.
   3. Licenciāram ir tiesības izplatīt licenci un turpināt attīstīt Zinātības tehnoloģiju citās nesaistītās nozarēs.
   4. Ja Puses atsevišķi vienojas, Licenciārs patur tiesības Zinātības turpmākai izmantošanai pētniecības nolūkos.
   5. Ja Puses atsevišķi vienojas, Licenciāts patur tiesības Zinātības turpmākai izmantošanai pētniecības nolūkos, piesaistot Licenciāru.
3. **Konfidenciāla informācija un komercnoslēpums**
   1. Visa Līguma ietvaros saņemtā un nodotā informācija ir uzskatāma par komercnoslēpumu un par konfidenciālu informāciju (turpmāk kopā – Konfidenciāla informācija), tostarp jebkāda informācija par Zinātību, t.sk. informācija, kuru izmantojot varētu tikt radīta līdzīga zinātība.
   2. Par neizpaužamu informāciju un materiāliem Līguma izpratnē nav uzskatāma informācija un materiāli, kas atbilst vismaz vienai no šādām pazīmēm:
      1. informācija vai materiāli ir vispārzināmi;
      2. informācija vai materiāli, kuru izpaušanas pienākums izriet no normatīvajiem aktiem un kura tiek izpausta normatīvajos aktos noteiktajā kārtībā;
      3. informācija, kas raksturo, skaidro vai pamato Zinātības īpašības, funkcionalitāti, unikalitāti, vienlaikus nodrošinot, ka netiek izpausta informācija, kas tiešā veidā var novest pie trešo personu radītiem līdzīgiem produktiem.
   3. Lemjot par rīcību ar Konfidenciālo informāciju un rīkojoties ar Konfidenciālo informāciju, Pusēm ir saistošas Komercnoslēpuma aizsardzības likuma un citu normatīvo aktu normas, tajā skaitā Civillikumā nostiprinātais princips, ka tiesības izlietojamas un pienākumi pildāmi pēc labas ticības.
   4. Puses apņemas neizpaust šā Līguma 3.1.apakšpunktā noteikto Konfidenciālo informāciju jebkurām trešajām personām, uzņemoties šajā Līgumā noteikto atbildību par zaudējumiem, t.sk. negūto peļņu, un izmaksām, kuras varētu rasties otrai Pusei saistībā ar šajā punktā noteikto apņemšanos. Minētais neattiecas uz nepieciešamās informācijas izpaušanu oficiālajām valsts institūcijām, lai īstenotu tām normatīvajos aktos noteiktās funkcijas un uzdevumus.
   5. Licenciāts nodrošina pilnvērtīgu un atbilstošu konfidencialitātes līgumu noslēgšanu ar saviem nodarbinātajiem vai jebkādām citām fiziskām vai juridiskām personām, kuras darbojas ar Zinātību. Subjektu rīcība pieļaujama un aprobežojama tikai šī Līguma saistību izpildes kontekstā.
   6. Puses apņemas glabāt un aizsargāt Konfidenciālu informāciju un ievērot saprātīgus informācijas uzglabāšanas priekšnoteikumus. Šaubu gadījumā saistībā ar Konfidenciālo informāciju Puses atturas no rīcības, iekams rīcība nav saskaņota ar otru Pusi. Savukārt, saņemot otras Puses iebildumus par rīcību ar Konfidenciālo informāciju, Puse pārtrauc konkrēto rīcību līdz apstākļu kopīgai izvērtēšanai un abpusēji saskaņota risinājuma panākšanai. Šādā gadījumā neviena no Pusēm neliek nepamatotus šķēršļus otras Puses tiesību īstenošanai rīkoties ar Konfidenciālo informāciju tiesiskā un korektā veidā.
   7. Izbeidzot Līgumu, Licenciāts nekavējoties, bet ne vēlāk kā 7 (septiņu) dienu laikā, ar abpusēji noformētu aktu atgriež Licenciāram visu un jebkādā formā no tā saņemto Konfidenciālo informāciju un iznīcina vai izdzēš visus papīra vai elektroniskā, vai citādā formā glabātos informācijas dublikātus vai kopijas. Licenciāts, parakstot aktu, apliecina un uzņemas atbildību, ka rīkojies saskaņā ar šo punktu, un turpmāka informācijas pieejamība pašam Licenciātam vai trešajām personām saistībā ar Zinātību ir izslēgta. Izņēmumi pieļaujami, ciktāl Licenciāts tos spēj pamatot, ja tie balstīti normatīvo aktu obligāti izpildāmajās prasībās vai oficiālo institūciju likumīgajās prasībās.
   8. Ja vismaz viena Puse to uzskata par nepieciešamu, Puses paraksta pieņemšanas-nodošanas aktus par otrai Pusei nodotās Konfidenciālās informācijas nodošanas faktu, apjomu, saturu un citiem aspektiem.
   9. Puses ievēro arī fizisko personu datu apstrādes noteikumus:
      1. Ja Līguma ietvaros tiek iegūti dokumenti vai informācija, kas satur vai var saturēt fizisko personu datus (turpmāk – Datus), Puses ir tiesīgas apstrādāt no otras Puses iegūtos Datus tikai ar mērķi nodrošināt Līgumā noteikto saistību izpildi, ievērojot spēkā esošajos normatīvajos aktos noteiktās prasības Datu apstrādei un aizsardzībai. Veicot Datu apstrādi, katra Puse ir atbildīga par Datu apstrādes nodrošināšanu saskaņā ar Līgumu un normatīvajos aktos noteikto. Katrai Pusei ir pienākums Līguma ietvaros īstenot atbilstošus tehniskus un organizatoriskus pasākumus, lai nodrošinātu un spētu uzskatāmi parādīt, ka Datu apstrāde notiek saskaņā ar Datu apstrādi regulējošiem normatīviem aktiem;
      2. Apstrādājot Datus, Puses nodrošina tikai pilnvarotu personu piekļūšanu pie tehniskajiem resursiem, kas tiek izmantoti personu datu apstrādei un aizsardzībai (tajā skaitā pie personas datiem);
      3. Ja Līguma izpildes ietvaros viena Puse nodod otrai Pusei Datus, tad Puse, kura nodod Datus, ir atbildīga par nodoto Datu pareizību un to, ka tā ir tiesīga nodot Datus otrai Pusei. Puse papildina vai izlabo Datus, izbeidz attiecīgās Puses nodoto datu apstrādi vai iznīcina tos, ja nodotie Dati ir nepilnīgi, novecojuši, nepatiesi vai pretlikumīgi apstrādāti. Līguma izpildes ietvaros saņemtos Datus Puses apņemas neuzglabāt ilgāk, kā tas nepieciešams mērķim, kam tie ir nodoti, un pēc Līgumā noteiktā mērķa sasniegšanas apņemas dzēst saņemtos Datus no savām informācijas sistēmām visātrākajā iespējamajā laikā;
      4. Puses vienojas, ka gadījumā, ja kāda no Pusēm tiek saukta pie atbildības par fizisko personu datu aizsardzības pārkāpumu, ko izdarījusi otra Puse, vainīgā Puse, ciktāl tā ir atbildīga par pārkāpumu, atlīdzina visas izmaksas, maksājumus, kaitējumu, izdevumus vai zaudējumus, kurus tā nodarījusi savas darbības vai bezdarbības rezultātā.
4. **Maksājumi un norēķinu kārtība**
   1. Licenciāts maksājumus Licenciāram par Zinātības izmantošanu saskaņā ar Līgumu veic šādā veidā:
      1. sākotnējs, fiksēts maksājums kopsummā EUR 1040 (viens tūkstotis četrdesmit euro, bez pievienotās vērtības nodokļa (turpmāk – PVN);
      2. pēc diviem gadiem pēc licences līguma noslēgšanas - fiksēts maksājums kopsummā 2080 EUR (divi tūkstoši astoņdesmit eiro) apmērā bez PVN;
      3. ceturtajā līdz desmitajam gadam pēc licences līguma noslēgšanas - fiksēts ikgadējs maksājums maksājums kopsummā 1213 EUR (viens tūkstotis divi simti trīspadsmit euro) apmērā bez PVN gadā;
      4. procentmaksājumi …% apmērā no Licenciāta gūtajiem ieņēmumiem par katru pārdoto vienību, bet ne mazāk par EUR 20 (divdesmit eiro) par katru pārdoto ar bezpakāpju siksnas pārvadu iekārtas eksemplāru, bez PVN.
   2. Samaksu Licenciāts veic saskaņā ar Licenciāra sagatavotiem rēķiniem.
   3. Rēķinu par Līguma 4.1.1.punktā paredzēto sākotnējo, fiksēto maksājumu Licenciāts apmaksā viena mēneša laikā kopš Līguma noslēgšanas un rēķina izrakstīšanas.
   4. Kārtējo procentmaksājumu veikšanas ietvaros Puses ievēro:
      1. 15 (piecpadsmit) dienu laikā pēc katra kalendārā pusgada (jūnijs, decembris) beigām Licenciāts iesniedz Licenciāram rakstisku pārskatu, kurā ir gan kopsavilkums, gan detalizācija par pārdošanas un ienākumu apjomiem, un Licenciāta aprēķināto, Licenciāram pienākošos procentmaksājumu lielumu. Pēc Licenciāra pieprasījuma Licenciāts ne vēlāk kā 15 (piecpadsmit) dienu laikā iesniedz pārskatā ietvertās informācijas precizējumus, detalizāciju, kā arī pamatojošu dokumentāciju;
      2. Licenciārs izvērtē saņemto informāciju un, ja uzskata to par pietiekošu un akceptējamu, nosūta Licenciātam kārtējā procentmaksājuma rēķinu;
      3. Apmaksas termiņš Licenciātam ir 15 (piecpadsmit) dienas pēc Licenciāra izrakstītā rēķina saņemšanas;
   5. Ieņēmumu uzskaite un pārskatu sniegšana:
      1. Licenciāts ved pilnīgu un precīzu uzskaiti, t.sk. ar apstiprinošu dokumentāciju, par iekārtu ar bezpakāpju siksnas pārvadu pārdošanu un gūtajiem ienākumiem;
      2. Ierakstus un dokumentāciju par iekārtu ar bezpakāpju siksnas pārvadu pārdošanu un gūtajiem ienākumiem Licenciāts uzrāda, iesniedz Licenciāram un Licenciāra izvēlētam, neatkarīgam, sertificētam auditoram vai grāmatvedim, vai projekta īstenošanu uzraugošām institūcijām, iepriekš saņemot rakstisku paziņojumu Licenciāra paziņojumu;
      3. Grāmatvedības un uzskaites ieraksti kopā ar apstiprinošu dokumentāciju Licenciātam jāglabā vismaz 5 (piecus) gadus pēc attiecīgā perioda, par kuru rēķināmi procentmaksājumi, beigšanās. Informāciju Licenciārs ir tiesības pieprasīt vēl 2 (divus) gadus pēc Līguma izbeigšanās;
      4. Grāmatvedības vai audita pārbaude veicama par Licenciāra līdzekļiem;
      5. Grāmatvedības vai audita pārbaude nevar notikt biežāk par 1 (vienu) reizi gadā, izņemot gadījumu, ja iepriekšējā pusgadā atklātas neatbilstības. Šādā gadījumā pārbaude var notikt divas reizes gadā vai ik ceturksni;
      6. Puses, noslēdzot vienošanos pie Līguma, var precizēt vai papildināt 4.5.punkta apakšpunktos ietvertos noteikumus.
5. **Līguma termiņš**
   1. Līgums noslēgts uz 10 (desmit) gadiem – līdz 2032.gada \_\_\_\_\_\_\_\_\_\_\_\_\_\_\_\_un stājas spēkā brīdī, kad tas ir abpusēji parakstīts.
   2. Puses ir tiesīgas izbeigt Līgumu pirms termiņa, rakstiski vienojoties.
   3. Ja viena Puse pārkāpj kādu no Līguma noteikumiem un šāds pārkāpums nav novērsts 30 (trīsdesmit) darba dienu laikā no otras Puses rakstiska paziņojuma saņemšanas, vai ja tiek pieļauta pārkāpuma atkārtošanās, otra Puse var vienpusēji izbeigt Līgumu. Pusei, kas Līgumu izbeidz, ir jāpaziņo pārkāpušajai pusei, kāpēc un kad Līgums tiek izbeigts. Paziņojumu, kas ietver Līguma izbeigšanas pamatojumu un datumu, otra Puse nosūta Līgumu pārkāpušajai pusei ne vēlāk kā 30 (trīsdesmit) dienas pirms Līguma izbeigšanas dienas.
   4. Licenciāram ir tiesības vienpusēji izbeigt Līgumu arī gadījumā, ja:
      1. Licenciāts noteiktajā termiņā nesamaksā sākotnējo, fiksēto maksājumu;
      2. ja tiesā tiek ierosināta Licenciāta maksātnespējas vai tiesiskās aizsardzības (ārpustiesas tiesiskās aizsardzības) procesa lieta;
      3. ja Zinātība bez Licenciāra piekrišanas tiek nodota apakšlicencē.
      4. Licenciāts pārkāpis Konfidenciālās informācijas vai komercnoslēpuma noteikumus.
   5. Licenciātam ir tiesības divu gadu laikā pēc Līguma noslēgšanas vienpusēji izbeigt Līgumu. Šajā gadījumā Līguma 4.1.1.punktā noteiktais maksājums Licenciātam netiek atgriezts.
6. **Pušu atbildība un strīdu izšķiršanas kārtība**
   1. Licenciāts par maksājumu nokavējumu maksā līgumsodu Licenciāram 0,5 % (nulle, komats, pieci procenti) apmērā no nokavētā maksājumu summas par katru nokavēto dienu, bet ne vairāk kā 10 % (desmit procenti) no kavētās summas apjoma.
   2. Līgumsoda samaksa neatbrīvo Puses no saistību pilnīgas izpildes.
   3. Pusēm ir saistoši vispārpieņemtie nepārvaramas varas apstākļi, ko var izraisīt ugunsgrēki, dabas katastrofas, kari, blokādes, valsts noteikti un izpildi izslēdzoši normatīvi akti vai citi no Pušu gribas un ietekmes neatkarīgi apstākļi. Ja šie apstākļi turpinās vairāk nekā trīs mēnešus, tad katra no Pusēm ir tiesīga Līgumu vienpusēji izbeigt, un šajā gadījumā neviena no Pusēm nav tiesību prasīt no otras zaudējumus, kas saistīti ar Līguma pārtraukšanu vai zaudējumu segšanu. Tomēr Pusēm ir saistoši Līguma 6.5.punkta noteikumi.
   4. Pusei, kurai iestājas nepārvaramas varas apstākļi, par šādu apstākļu iestāšanos un izbeigšanos rakstiski paziņo otrai Pusei piecu dienu laikā. Šādu apstākļu rašanās un ilgšanas pierādīšanai otra Puse var pieprasīt oficiālas izziņas, kuras izsniedz attiecīga valsts institūcija, vai citus pierādījumus.
   5. Strīdi, kas rodas starp Pusēm Līguma spēkā esības laikā, tiek risināti pārrunu ceļā. Gadījumā, ja pārrunu gaitā 30 (trīsdesmit) kalendāro dienu laikā vienošanās netiek panākta, strīdi tiek risināti spēkā esošajos normatīvajos aktos noteiktajā kārtībā.
7. **Noslēguma noteikumi**
   1. Jautājumi, kas nav atspoguļoti Līgumā, tiek izskatīti atbilstoši spēkā esošajiem Latvijas Republikas normatīvajiem aktiem.
   2. Gadījumā, ja spēku zaudē kāds no Līguma punktiem, tad tas neietekmē pārējo Līguma noteikumu spēkā esību.
   3. Visi Līguma papildinājumi, labojumi un grozījumi iegūst juridisku spēku, ja tie sastādīti rakstiski un ir Pušu parakstīti, kļūstot par neatņemamu Līguma sastāvdaļu.
   4. Kā kontaktpersonu par Līguma izpildi
   5. Licenciārs nosaka \_\_\_\_\_\_\_\_\_\_\_\_, tālr. \_\_\_\_\_\_\_\_\_\_\_\_, e-pasta adrese: \_\_\_\_\_\_\_\_\_\_\_\_,
   6. Licenciāts nosaka \_\_\_\_\_\_\_\_\_\_\_\_\_, tālr. \_\_\_\_\_\_\_\_\_\_\_\_, e-pasta adrese: \_\_\_\_\_\_\_\_\_\_\_\_,
   7. Līgums sagatavots latviešu valodā uz \_\_ (\_\_\_\_) lapām. Puses Līgumu paraksta ar drošu elektronisko parakstu, kurš satur laika zīmogu. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums. Katrai no Pusēm ir pieejams abpusēji parakstīts Līgums elektroniskā formātā.

**8. Pušu rekvizīti un paraksti**

1. Atbilstoši pretendenta pieteikumam dalībai izsolē [↑](#footnote-ref-1)